text: George Osborne, exministre britànic d'Economia, es postula per a l'FMI
  El polític que va formar part del gabinet de David Cameron és un dels candidats a succeir Christine Lagarde, que passarà a presidir el BCE, segons el 'Financial Times'
  Dijous, 04/07/2019 - 12:03
  George Osborne, ministre d'Economia i Hisenda del Regne Unit durant el mandat de David Cameron, entre el 2010 i el 2016, vol ocupar el buit que deixa vacant al capdavant del Fons Monetari Internacional (FMI) la francesa Christine Lagarde, que ha sigut proposada com a pròxima presidenta del Banc Central Europeu (BCE), segons informa el diari 'Financial Times'.
  El polític conservador, que actualment dirigeix el diari vespertí 'Evening Standard' hauria expressat als seus amics la confiança de ser el més ben col·locat per aconseguir el recolzament d'Europa, els EUA i la Xina per accedir al càrrec, que tradicionalment ocupa un europeu des de la fundació de la institució el 1945, tot i que mai ho ha fet un britànic.
  Segons el diari de referència a la 'City', Osborne hauria comentat entre els seus amics el "fascinant" del càrrec en un moment de grans reptes per a les institucions internacionals en un context que requereix d'un "hàbil comunicador polític" i no d'"un tecnòcrata".
  Osborne, que recentment es va posicionar a favor de Boris Johnson en les seves aspiracions com a primer ministre del Regne Unit, va ser el primer a recolzar la candidatura de Lagarde a l'FMI el 2011, tot i que el rotatiu apunta les potencials dificultats de l'exministre britànic per guanyar-se el recolzament de la zona euro davant del que es va considerar una actitud de poca ajuda per part del britànic durant la crisi de la regió entre el 2011 i el 2012.
  Les aspiracions de l'exministre britànic podrien xocar, segons el diari, amb la figura de Mark Carney, actual governador del Banc d'Anglaterra, que té la nacionalitat britànica, irlandesa i canadenca, i també va ocupar el Consell d'Estabilitat Financera. Carney, que continuarà al capdavant del Banc d'Anglaterra fins al gener del 2020, va ser nominat com a banquer central pel mateix Osborne.